钦定古今图书集成/理学汇编/文学典/第092卷 > 顾德辉
## 钦定古今图书集成/理学汇编/文学典/第092卷 > 顾德辉

按《明外史》本传：“德辉，字仲瑛，昆山人。家世素封，轻财
结客，豪宕自喜。年三十，始折节读书，购古书名画、彝
鼎秘翫，筑别业于茜泾西，曰玉山佳处，晨夕与客置
酒赋诗。其中四方文学士河东张翥、会稽杨维桢、天
台柯九思、永嘉李孝光，方外士张雨、于彦成、琦元璞
辈，咸主其家。园池亭榭之盛，图史之富，暨饩馆声技”，
并冠绝一时，而德辉才情妙丽，与诸名士亦略相当。
尝举茂才，授会稽教谕。辟行省属官，皆不就。张士诚
据吴，欲强以官去，隐于嘉兴之合溪。寻以子元臣为
《元》水军副都万户，封德辉武略将军、飞骑尉、钱塘县
男。母丧，归绰溪。士诚再辟之，遂断发庐墓，自号“金粟
道人。”及吴平，父子并徙濠梁。洪武二年卒。

按《苏谈》：“顾阿瑛在元末为昆山大家，其亭馆盖有三
十六处，每处皆有春帖一对，阿瑛手题也。记必名公，
诗必才士，虽篆隶二三字，亦必选当代之笔。当时如
杨廉夫、郑明德、张伯雨、倪元镇，皆其往还客也。尤密
者为秦约、于立、释良琦，有二妓，曰小琼花、南枝秀，每
会必在焉。阿瑛好事而能文，其所作虽不逮诸客，而”
辞语流丽，亦时动人。故在当时得以周旋骚坛之上
者，则亦非独以财故也。后阿瑛遭乱，财尽散去，遂削
发为在家僧。